贈畫梅吳雪塢
作者：謝枋得
朝代：宋

paragraphs: 冷凝寒極雪漫漫，天下無人知袁安。
起來門前問梅竹，吾友可以話歲寒。
歲寒心腸似鐵石，不與萬木同摧殘。
有時醉中畫梅竹，洪鈞只在掌握間。
人生莫與天爭巧，上帝一見開笑顔。
八極俗物不足道，千年陳人無可觀。
誰人奈得此雪過，春風去後終須還。
千紅萬紫爭爛熳，梅竹携手隠空山。
臯陶庭堅不祀苦，程嬰杵臼存孤難。
豈無當門獨立者，五更風雪不相干。
上帝慈仁須動念，醒來紅日上三竿。